ශ්‍රී ලංකාවේ පැවැති යුද ගැටුම්වල අවසන් අදියරේදී සිදුවී යැයි පවසන සිද්ධීන් පිළිබඳ එල්ල කරන චෝදනා සම්බන්ධයෙන් ශ්‍රී ලංකා රජය හියුමන් රයිට් වොච් සංවිධානය වෙත අභියෝග කර ඇත.මෙරට අභ්‍යන්තර වශයෙන් අවතැන්වූ ජනතාව, එල්.ටී.ටී.ඊ සටන්කාමීන් පුනරුත්ථාපනය කිරීම සහ උගත් පාඩම් හා ප්‍රතිසංධාන කොමිසමේ ක්‍රියාකාරිත්වය පිළිබඳ එම සංවිධානය විසින් විවිධ අදහස් පළ කර තිබෙන අතර ශ්‍රී ලංකාව නියෝජනය කරමින් එක්සත් ජාතීන්ගේ නිව්යෝර්ක්හි ශ්‍රී ලංකා නිත්‍ය නියෝජිත අචාර්ය පාලිත කොහොන හා නියෝජ්‍ය නිත්‍ය නියෝජිත මේජර් ජනරාල් ශවේන්ද්‍ර සිල්වා මහත්වරු ඒ සඳහා සාර්ථක ලෙස ප්‍රතිචාර දක්වා තිබේ.ඊට අමතරව උගත් පාඩම් හා ප්‍රතිසංධාන කොමිසම විසින් අතුරු වාර්තාවක් ඉදිරිපත් කර වසරක් ගතවී ඇතත් එහි සඳහන් එකම නිර්දේශයක් හෝ ක්‍රියාත්මක කර නොමැති බවද හියුමන් රයිට් වොච් සංවිධානය ප්‍රකාශ කර ඇතැයි වාර්තා වෙයි.දීර්ඝ කාලීන යුද්ධයක අවසන් අදියරේ දී සිදු වූ සිද්ධීන් කිහිපයක් සම්බන්ධයෙන් විමර්ශනය සඳහා ඉදිරිපත් වී ඇති හියුමන් රයිට් වොච් සංවිධානය වැනි මානව හිමිකම් සංවිධානවල කටයුතු ප්‍රශ්න සහගත බවත් එවැනි අදහස්වල විශ්වසනීයතාව පිළිබඳ සැක මතුවන බවත් නියෝජ්‍ය තානාපති මේජර් ජනරාල් ශවේන්ද්‍ර සිල්වා මහතා අවධාරණය කර ඇත.එල්.ටී.ටී.ඊ සංවිධානය ශ්‍රී ලංකා රජයට එරෙහිව වසර 27ක් බිහිසුණු ත්‍රස්තවාදයක් කරගෙන ගිය බවට ඔවුන් අමතක කර තිබෙන බවද ඒ මහතා සඳහන් කර තිබේ.මේ අතර එක්සත් ජාතීන්ගේ නිව්යෝර්ක්හි ශ්‍රී ලංකා නිත්‍ය නියෝජිත අචාර්ය පාලිත කොහොන මහතා පවසා ඇත්තේ උගත් පාඩම් හා ප්‍රතිසංධාන කොමිසම ඉදිරිපත් කරන ලද අතුරු නිර්දේශ ක්‍රියාත්මක කර නොමැති බවට ප්‍රකාශ කිරීම අසත්‍ය බවයි.වසරක් තුළ මියගිය අය වෙනුවෙන් මරණ සහතික නිකුත් කළ හැකි ආකාරයට නීතියේ වෙනස්කම් සිදුකළ හැකි ආකාරය පිළිබඳවද හෙතෙම පැහැදිලි කර දී තිබේ.මේ අතර ඉඩම් ගැටලු ඇතුළුව අදාළ නිර්දේශ ක්‍රියාත්මක කිරීම සඳහා අමාත්‍ය මට්ටමින් කමිටුවක්ද පිහිටුවා ඇතැයි පවසා තිබේ.මෑතකදී හදිසි අවස්ථා රෙගුලාසි අහෝසි කිරීම, උගත් පාඩම් හා ප්‍රතිසංධාන කොමිසමේ අතුරු නිර්දේශ රජය විසින් ක්‍රියාවට නැංවීම පිළිබඳ මෑතකදී ගත් ක්‍රියාමාර්ගය නිදසුන් ලෙස පෙන්වා දී ඇත.මීට අමතරව අභ්‍යන්තර වශයෙන් අවතැන්වූ 300000කට අධික පිරිසකගේ මානුෂික අවශ්‍යතා මාස 24ක් වැනි කෙටි කලක් තුළ විසඳීමට ගන්නා ලද පියවර තුළින් ශ්‍රී ලංකා රජය ලබා ඇති සාර්ථකත්වය අගය කිරීමට ජාත්‍යන්තර ප්‍රජාවේ ඇතැම් කොටස් පසුබට වීම සම්බන්ධයෙන් ද අචාර්ය පාලිත කොහොන මහතා කනස්සල්ල පළ කර තිබේ..